**ปัญหากฎหมายเกี่ยวกับการยอมรับการกระทำชำเราโดยมีค่าตอบแทน**

วนัชพร จุมพล1,ธนวัฒ พิสิฐจินดา2

1นักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,e-mail : s59123440058@ssru.ac.th

2อาจารย์สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา ,e-mail : tanawat.pi@ssru.ac.th

**บทคัดย่อ**

ประเทศไทยมีบุคคลซึ่งสมัครใจยอมรับการกระทำชำเราโดยมีค่าตอบแทนกันอย่างแพร่หลายซึ่งอาจเข้าลักษณะเป็นผู้ขายบริการทางเพศและมีความผิดตาม[พระราชบัญญัติป้องกันและปราบปรามการค้าประเวณี พ.ศ.2539](https://somsak55.files.wordpress.com/2012/11/polobo-kapawene.pdf) จึงเกิดปัญหาสำคัญว่าประเทศไทยควรกำหนดสิทธิต่างๆ ให้แก่ บุคคลซึ่งสมัครใจยอมรับการกระทำชำเราโดยมีค่าตอบแทนหรือไม่

ผลวิจัยพบว่า ในสังคมไทยบุคคลที่มีการสมัครใจยอมรับการกระทำชำเราโดยมีค่าตอบแทนในยังคงถือเป็นเรื่องผิดศีลธรรม และไม่มีกฎหมายฉบับใด กำหนดความคุ้มครองเกี่ยวกับสิทธิต่าง ๆ ไว้ให้บุคคลดังกล่าว

**สำคัญ : การค้าประเวณี / เพศ / กระทำชำเรา**

**Legal issues concerning the acceptance of sex assault with compensation**

Wanatchaphon Jumpol1, Tanawat Pisitchinda2

1Jurisprudence student, Faculty of Humanities and Social Sciences, SuanSunandaRajabhat University,

e-mail: s59123440058@ssru.ac.th

2Faculty of Law Faculty of Humanities and Social Sciences,SuanSunandaRajabhat University,

e-mail: tanawat.pi@ssru.ac.th

**Abstract**

 At present, persons who voluntarily accept sexual assault with compensation, deemed as the prostitution widely in Thailand and subject to offence under, the Prostitution Prevention and Suppression Act 1996.Therefore, the important problem arises whether Thailand should grant rights to them or not.

 Research shows that in Thai society, voluntary acceptance of sexual assault with compensation are still considered as immoral issue and there is no law to protect their rights.

**Keywords : Prostitution / Sex / Assault**

**บทนำ**

คำว่า การยอมรับการกระทำชำเราโดยมีค่าตอบแทน หรือเรียกอีกอย่างว่า “การค้าประเวณี” หมายถึง การยอมรับการกระทำชำเรา หรือการยอมรับการกระทำอื่นใด หรือการกระทำอื่นใดเพื่อสำเร็จความใคร่ในทางกามารมณ์ของผู้อื่นอันเป็นการสำส่อนเพื่อสินจ้างหรือประโยชน์อื่นใด ทั้งนี้ ไม่ว่าผู้ยอมรับการกระทำและผู้กระทำจะเป็นบุคคลเพศเดียวกันหรือคนละเพศซึ่งการค้าประเวณีในประเทศไทยถือกำเนิดขึ้นในช่วงสมัยอยุธยา โดยไม่ได้ถูกนำเข้ามาจากชาติตะวันตกตามเรื่องเล่ากัน การค้าประเวณีในไทยเริ่มเป็นที่แพร่หลายกับชาติตะวันตก การค้าประเวณีไม่ถือว่าผิดกฎหมายในช่วงแรกเริ่ม จนกระทั่งมี[พระราชบัญญัติปรามการค้าประเวณี พ.ศ.2503](http://th.wikipedia.org/w/index.php?title=%E0%B8%9E%E0%B8%A3%E0%B8%B0%E0%B8%A3%E0%B8%B2%E0%B8%8A%E0%B8%9A%E0%B8%B1%E0%B8%8D%E0%B8%8D%E0%B8%B1%E0%B8%95%E0%B8%B4%E0%B8%9B%E0%B8%A3%E0%B8%B2%E0%B8%A1%E0%B8%81%E0%B8%B2%E0%B8%A3%E0%B8%84%E0%B9%89%E0%B8%B2%E0%B8%9B%E0%B8%A3%E0%B8%B0%E0%B9%80%E0%B8%A7%E0%B8%93%E0%B8%B5_%E0%B8%9E.%E0%B8%A8._2503&action=edit&redlink=1) โดยมีการกำหนดว่าการค้าประเวณีเป็นความผิดอย่างชัดเจนแต่ในสังคมยุคใหม่การค้าประเวณีเริ่มมีแพร่หลายมากขึ้นในช่วง[สงครามเวียดนาม](http://th.wikipedia.org/wiki/%E0%B8%AA%E0%B8%87%E0%B8%84%E0%B8%A3%E0%B8%B2%E0%B8%A1%E0%B9%80%E0%B8%A7%E0%B8%B5%E0%B8%A2%E0%B8%94%E0%B8%99%E0%B8%B2%E0%B8%A1) ซึ่งปัจจุบันการค้าประเวณีจะเป็นการลักลอบค้าประเวณีและปัจจุบันธุรกิจค้าประเวณีในประเทศไทยถือเป็นธุรกิจแอบแฝงที่ผิดกฎหมายตามพระราชบัญญัติป้องกันและปราบปรามการค้าประเวณี พ.ศ.2539 โดยปัจจุบันแม้จะมีการกำหนดเป็นความผิดปัญหาด้านการค้าประเวณีก็ยังมีอยู่ในประเทศไทยเนื่องจากมีการลักลอบค้าประเวณีในสังคมไทยอยู่อีกมาก โดยที่รัฐไม่สามารถเข้าไปควบคุม หรือกำหนดกฎเกณฑ์ใด ๆ ได้เลยทำได้เพียงจับและปรับตามที่กฎหมายกำหนดไว้เท่านั้น ทำให้การค้าประเวณีนี้ยังไม่สามารถกำจัดให้หมดสิ้นไปได้และการกำหนดความผิดเช่นนี้ยังเป็นการทำให้ความเป็นอยู่ของบุคคลที่ทำอาชีพนี้ใช้ชีวิตอย่างยากลำบาก(การค้าประเวณี,2557)นอกจากนี้ ผู้ขายบริการยังมีสถานะเป็นพลเมืองชั้นสองในสังคมไทย ที่ไม่มีสวัสดิการอย่างแรงงานอาชีพอื่น ๆ เช่น สวัสดิการลาหยุด การรักษาพยาบาล หรือแม้กระทั่งประกันสังคม ผู้ขายบริการต้องตกเป็นจำเลยทางด้านกฎหมายและสังคม แม้ว่าพวกเขาเหล่านั้นจะได้รับผลกระทบจากช่องว่างทางกฎหมายก็ตาม(ประชาไทย,2561) จึงเกิดปัญหาสำคัญว่าประเทศไทยควรให้สิทธิต่างๆ หรือการคุ้มครองสิทธิกับบุคคลที่ค้าประเวณีหรือไม่

**วัตถุประสงค์ของการวิจัย**

 1.เพื่อศึกษาสภาพปัญหาเกี่ยวกับการยอมรับการกระทำชำเราโดยมีค่าตอบแทน

 2.เพื่อหาแนวทางในการปรับปรุงแก้ไขกฎหมายเกี่ยวกับการยอมรับการกระทำชำเราโดยมีค่าตอบแทน

**การทบทวนวรรณกรรม**

**ความหมายตามพจนานุกรมฉบับราชบัณฑิตยสถาน พ.ศ. 2554**

ค้าประเวณี หมายถึง การยอมรับการกระทำชำเรา หรือการยอมรับการกระทำอื่นใด หรือการกระทำอื่นใดเพื่อสำเร็จความใคร่ในทางกามารมณ์ของผู้อื่นอันเป็นการสำส่อนเพื่อสินจ้างหรือประโยชน์อื่นใด ทั้งนี้ ไม่ว่าผู้ยอมรับการกระทำและผู้กระทำจะเป็นบุคคลเพศเดียวกันหรือคนละเพศ

(สำนักงานราชบัณฑิตยสถาน,2554 : 253-254)

 การค้าประเวณี หมายถึง การขายบริการทางเพศ หรือการขายตัวเพื่อแลกกับสินจ้าง (พจนานุกรมแปล ไทย-อังกฤษ NECTEC's Lexitron Dictionary,2552)

**แนวคิดและทฤษฎีเกี่ยวกับการยอมรับการกระทำชำเราโดยมีค่าตอบแทน**

**แนวคิดเกี่ยวกับการยอมรับการกระทำชำเราโดยมีค่าตอบแทน**

ในสังคมไทยปัจจุบันการค้าประเวณียังเป็นเรื่องที่ผิดกฎหมายตามกฎหมายหมายอาญาและพระราชบัญญัติป้องกันและปราบปรามการค้าประเวณี พ.ศ.2539 จึงส่งผลให้ผู้ขายบริการ หรือผู้ค้าประเวณีทำงานอย่างลำบากและมีวิถีชีวิตที่ต้องระมัดระวังตัวอยู่ตลอดเวลา นอกจากนี้ ผู้ขายบริการยังมีสถานะเป็นพลเมืองชั้นสองในสังคมไทย ที่ไม่มีสวัสดิการอย่างแรงงานอาชีพอื่น ๆ อย่างเช่นสวัสดิการลาหยุด การรักษาพยาบาล หรือแม้กระทั่งประกันสังคม ซึ่งการที่รัฐได้มีการกำหนดโทษเช่นนี้ ก็มิได้ทำให้วิถีชีวิตของบุคคลที่ทำอาชีพนี้มีชีวิตที่ดีขึ้น หรือทำให้อาชีพนี้หมดไปจากสังคมไทยแต่อย่างใด หากรัฐมีมาตรการจาก การออกกฎหมายมาควบคุมและจำกัดพื้นที่ของการค้าประเวณีแทนการกำหนดโทษอาจเป็นการป้องกันสังคมจากโรคติดต่อ และปัญหาด้านความเท่าเทียมกันของคนในสังคม(ประชาไทย,2561) เช่น หนังสือของจูเลีย แมนซานาเรสและเดเร็ก เคนต์ โดยเนื้อหาในหนังสือเป็นเรื่องจริงสุดสะเทือนใจของ "ลอน" เด็กหญิงชาวอีสานที่หนีความรุนแรงในครอบครัว ก้าวเข้าสู่เส้นทางขายบริการทางเพศด้วยความไร้เดียงสาในวัยเพียง 13 ปี เธอขายสิ่งที่มีค่าเพียงสิ่งเดียวที่มี ร่างกายที่ยังเด็กและอ่อนนุ่ม ยิ่งเธอมีรายได้จากการยอมรับการกระทำที่วิตถารและน่าอดสูจากลูกค้าชาวต่างชาติมากขึ้นเท่าไร แม่ก็ยิ่งเรียกร้องเงินจากเธอมากขึ้นเท่านั้น เธอต้องรับแขกเป็นร้อย ๆ ราย เคยทำแท้งเมื่ออายุเพียง 15 ปี พยายามฆ่าตัวตาย และค้นพบความรักก่อนจะสูญเสียมันไปในเวลาอันสั้น ทั้งหมดนี้เกิดขึ้นก่อนเธออายุครบ 18 ปีเสียอีก ซึ่งเนื้อหาในหนังสือสะท้อนให้เห็นถึงชีวิตที่อยากลำบากและน่าเห็นใจของลอนซึ่งเป็นบุคคลที่ถูกกระทำชำเราโดยมีค่าตอบแทน หรือการค้าประเวณี (จูเลีย แมนซานาเรสและเดเร็ก เคนต์,2527)

การกำหนดกฎเกณฑ์เกี่ยวกับการให้บริการทางเพศในระบบกฎหมายไทย มีวัตถุประสงค์เพื่อศึกษาพัฒนาการทางกฎหมาย และการเปลี่ยนแปลงแนวคิดทางกฎหมายในการกำหนดกฎเกณฑ์เกี่ยวกับการให้บริการทางเพศเพื่อพัฒนาแนวคิดในทางกฎหมายเกี่ยวกับการให้บริการทางเพศ และได้มีการเสนอแนวคิดให้มีกฎหมายควบคุมให้ถูกต้องมากกว่าที่ทำให้ผิดกฎหมายอย่างเช่นปัจจุบัน (จีรศักดิ์ เรืองบุญ,2559)

หนังสือเรื่องการทำงานกลางคืนของนักศึกษาได้เขียนเกี่ยวกับการทำงานกลางคืนของนักศึกษาจนกระทั่งเข้าสู่การขายบริการจากเพศ ซึ่งทำให้เห็นถึงสังคมไทยในด้านที่ไม่ปลอดภัยต่อนักเรียน หรือนักศึกษาที่จำเป็นต้องทำงานไปด้วยและเรียนไปด้วย(อารีย์ กุศล,2546)

การล่อลวงหญิงสาววัยรุ่นจากมณฑลยูนนานเข้ามายังประเทศไทยและถูกบังคับให้ค้าประเวณีซึ่งได้ข้อมูลเบื้องต้นจากหญิงจีนที่ประสบชะตากรรมอันขมขื่นในฐานะที่ถูกล่อลวงมาค้าประเวณีไม่ว่าจะโดยเต็มใจหรือไม่ก็ตามการล่อลวงหญิงจากจีนเพื่อค้าประเวณีในไทยซึ่งปัญหาแบบนี้ควรได้รับการแก้ไข หรือเข้าไปกำกับดูแล (วรศักดิ์ มหัทธโนบล,2539)

การค้ามนุษย์เพื่อค้าประเวณีนั้น เป็นปัญหาที่มีมายาวนานซึ่งรัฐได้พยายามเร่งแก้ไขอย่างต่อเนื่องและเป็นการศึกษาจากสถานบริการที่มีการค้าประเวณีในอำเภอหาดใหญ่ แต่แม้รัฐจะเร่งแก้ปัญหาอย่างไรการค้าประเวณีก็ยังคงเป็นปัญหามาจนถึงปัจจุบัน(สนัน ยามาเจริญ,2555)

 **ทฤษฎีเกี่ยวกับรูปแบบของการยอมรับการกระทำชำเราโดยมีค่าตอบแทน**

 โดยรูปแบบของการค้าประเวณีเป็นทฤษฎีที่อธิบายเกี่ยวกับการค้ามนุษย์เกี่ยวกับรูปแบบของการขายบริการทางเพศ หรือการค้าประเวณีซึ่งยังมีให้เห็นเกือบทุกจังหวัดของประเทศไทย ในการแฝงขายบริการตามร้านคาราโอเกะ สถานบริการอาบอบนวด สถานบันเทิง ไม่เว้นแม้แต่ร้านอาหาร และตามแหล่งสถานที่สำคัญนอกจากจะเป็นธุรกิจแฝงแล้วยังเป็นการค้าประเวณีในเมืองท่องเที่ยวซึ่งมีนักท่องเที่ยวต่างชาติจำนวนมากที่เข้ามาเพื่อหาความสนุกสนาน (ธิติมา เชื้อเจ็ดตน,2561:1-2)

จากการสัมมนา “เรื่องสังคมไทยควรมีโสเภณีถูกต้องตามกฎหมายแน่หรือ” ซึ่งจัดขึ้นที่คณะสังคมสงเคราะห์ศาสตร์ มหาวิทยาลัยธรรมศาสตร์ (ท่าพระจันทร์) เมื่อวันที่ 28 สิงหาคม 2561 ซึ่งประเด็นสำคัญได้มีการเสวนาถึงเรื่องของการขายบริการทางเพศ ถ้าหากถูกลงทะเบียนลงในอาชีพที่ถูกกฎหมายขึ้นมาจริง ๆ จะมีการควบคุม หรือดูแลสิ่งเหล่านี้ให้อยู่ในกรอบได้อย่างไร (นรภัทร ลีธีระโชติ,2561)

**กฎหมายที่เกี่ยวข้องกับการค้าประเวณีในประเทศไทย**

ประเทศไทยถูกเพ่งเล็กมากจากหลาย ๆ ประเทศในเรื่องเกี่ยวกับโสเภณีและการค้ามนุษย์ รัฐบาลของประเทศไทยได้ออกพระราชบัญญัติป้องกันและปราบปรามการค้าประเวณี แต่การค้าประเวณีเป็นการลักลอบค้าจนถึงปัจจุบัน ซึ่งแอบแฝงมาในรูปแบบของธุรกิจร้านอาหาร โรงแรม ผับบาร์ เป็นต้น แต่การค้าประเวณีในต่างประเทศส่วนใหญ่สามารถประกอบอาชีพได้อย่างถูกต้องตามกฎหมาย มีการจดทะเบียนถูกต้อง โดยเฉพาะกลุ่มทวีปยุโรป (สุพรรณิการ์ ชาคำรณ,2559)

พระราชบัญญัติป้องกันและปราบปรามการค้าประเวณีพ.ศ.2539 มาตรา 5 ได้มี การบัญญัติกำหนดอัตราโทษของผู้ค้าประเวณี คือ ในกรณีที่ผู้ค้าประเวณีเตร็ดเตร่หรือชักชวนให้บุคคลอื่นซื้อบริการในที่สาธารณะมีโทษปรับไม่เกินหนึ่งพันบาทแปลความหมายใจความตามบทบัญญัติของกฎหมายได้ว่าผู้ที่กระทำการติดต่อ ชักชวน รบเร้า เชิญชวนฯลฯ ในลักษณะการกระทำที่เป็นการเปิดเผยและน่าอับอาย หรือก่อให้เกิดความรำคาญกับผู้หนึ่งผู้ใดกำหนดไว้เพื่อเป็นการรักษาไว้ซึ่งความสงบเรียบร้อยของสังคมชุมชนประเทศชาติ และมาตรา 11 ได้มีการบัญญัติไว้เกี่ยวกับความผิดของบุคคลที่ประกอบกิจการ หรือธุรกิจเกี่ยวกับการค้าประเวณี โดยบุคคลนั้นเป็นเจ้าของ ผู้ดูแล หรือผู้จัดการการค้าประเวณี หรือผู้ควบคุมต้องรับโทษหนักขึ้นหากสถานค้าประเวณีนั้นมีบุคคลอายุกว่า 15 ปีแต่ไม่เกิน 18 ปี หรือมีเด็กอายุไม่เกิน 15 ปีทำการค้าประเวณีอยู่ด้วยไม่ว่าจะทำด้วยใจสมัครหรือไม่ (สุมลรัตน์ นาคพานิช,2547)

ประมวลวิธีพิจารณาความอาญาที่เกี่ยวข้อง ประมวลกฎหมายวิธีพิจารณาความอาญามาตรา 80 วรรคสองนั้น หมายถึง ความผิดซึ่งหน้า ได้แก่ กรณีเจ้าพนักงานผู้จับไม่ได้เห็นไม่ได้พบการกระทำผิดด้วยตาตนเอง แต่กฎหมายบัญญัติให้ถือว่าเป็นความผิดซึ่งหน้าและต้องเป็นความผิดที่ระบุไว้ในบัญชีท้ายประมวลกฎหมายวิธีพิจารณาความอาญา เช่น ความผิดฐานประทุษร้ายต่อชีวิต ร่างกาย และเสรีภาพ ความผิดฐานข่มขืน ความผิดเกี่ยวกับลักทรัพย์ วิ่งราวทรัพย์ ปล้นทรัพย์และกรรโชกทรัพย์ เป็นต้น

ในการดำเนินการจับกุมผู้ค้าประเวณีมาตรา 40 ได้ระบุให้กรรมการอนุกรรมการและพนักงาน เจ้าหน้าที่ตามพระราชบัญญัตินี้เป็นเจ้าพนักงานตามประมวลกฎหมายอาญาหากกล่าวถึงผู้มีอำนาจหน้าที่จับ กุมผู้ค้าประเวณีตามกฎหมายอาญา คือ พนักงานฝ่ายปกครอง หรือเจ้าพนักงานตำรวจและคำว่า “เจ้าพนักงาน” ตามความหมายของกฎหมายลักษณะอาญานั้นย่อมมีความหมายถึงผู้ที่ได้รับแต่งตั้งโดยทางการของรัฐไทยให้ปฏิบัติราชการของรัฐไทยเท่านั้นใจความข้างต้นนั้นเป็นการให้อำนาจของผู้ปฎิบัติหน้าที่ที่เกี่ยวข้องปฏิบัติงานได้อย่างสะดวกและไม่ขัดต่อกฎหมาย (เสาวรส หุ่นดี และจรัลเล็งวิทยา,2558,8-9)

**กฎหมายที่เกี่ยวข้องกับการค้าประเวณีในต่างประเทศ**

**ประเทศเยอรมนี** นับเป็นประเทศที่มีกฎหมายด้านการค้าประเวณีที่ “เสรี” ที่สุดในโลก ไม่ต่างจาก เนเธอแลนด์และนิวซีแลนด์ จุดเปลี่ยนสำคัญสำหรับเยอรมนี คือ การผ่านกฎหมายเมื่อปี พ.ศ.2545 ที่ทำให้การค้าประเวณีเป็นสิ่งถูกกฎหมายอย่างเต็มรูปแบบเปิดทางให้ผู้ขายบริการทางเพศสามารถฟ้องเรียกร้องเรื่องค่าจ้างได้ ได้รับการคุ้มครองด้านการประกันสุขภาพ ประกันสังคม และทำให้การขายบริการทางเพศไม่ถือเป็น “สิ่งที่ผิดศีลธรรม” อย่างที่กฎหมายเคยนิยามอีกต่อไป ที่สำคัญ กฎหมายฉบับนี้บังคับให้ผู้ขายและซื้อบริการต้องใช้ถุงยางอนามัย หากฝ่าฝืนมีโทษปรับตั้งแต่เกือบ 40,000 บาทไปจนถึงเกือบ 2 ล้านบาท และทางการสามารถถอนใบอนุญาตของผู้ประกอบการได้ (BBC.COM,2560)

**ประเทศสหรัฐอเมริกา** มีการกำหนดความผิดทางอาญาต่อผู้ค้าประเวณี มีการออกข้อกำหนด บทลงโทษต่อผู้ค้าประเวณี โดยมีโทษปรับไม่เกินตั้งแต่ 2,000 ดอลลาร์ ถึง 4,000 ดอลลาร์ หรือจำคุกไม่เกิน 1 ปี หรือทั้งจำทั้งปรับ ถือว่าสหรัฐอเมริกาห้ามกระทำการค้าประเวณีในทุกรูปแบบเพื่อล้มเลิกการค้าประเวณี (เสาวรส หุ่นดี และจรัลเล็งวิทยา,2558:10)

**ประเทศญี่ปุ่น** มีการกำหนดความผิดทางอาญาต่อผู้ค้าประเวณี โดยได้มีการกำหนด ห้ามการกระทำเฉพาะกรณีการเชิญชวนหรือรบเร้าในที่สาธารณะเพื่อค้าประเวณีหากมีการกระทำผิดของผู้ค้าประเวณีมีทั้งจำคุกกับใช้แรงงานเป็นเวลาไม่เกิน 6 เดือน หรือปรับไม่เกิน 10,000 เยน แต่ทั้งนี้ยกเว้นการค้าประเวณีซึ่งกระทำโดยตนเองไม่มีความผิด เพื่อปรามการค้าประเวณีไม่ให้แพร่หลายจนเกินไปซึ่งอาจจะก่อให้เกิด ความยากลำบากในการควบคุม (เสาวรส หุ่นดี และจรัลเล็งวิทยา,2558:10)

**วิธีดำเนินการวิจัย**

การวิจัยครั้งนี้เป็นการวิจัยเอกสาร (Documentary Research) มีขั้นตอนระเบียบวิธีวิจัย ดังนี้

**การวิจัยเอกสาร**

การวิจัยในส่วนนี้ เพื่อตอบวัตถุประสงค์การวิจัย เพื่อศึกษาสภาพปัญหาเกี่ยวกับการยอมรับการกระทำชำเราโดยมีค่าตอบแทนและเพื่อหาแนวทางในการปรับปรุงแก้ไขกฎหมายเกี่ยวกับการยอมรับการกระทำชำเราโดยมีค่าตอบแทน โดยมีรายละเอียดที่เกี่ยวข้อง ดังนี้

**1. ข้อมูลที่เป็นเอกสารเชิงวิชาการ โดยมีขอบเขตดังนี้**

 1.1 บทบัญญัติประมวลกฎหมายอาญาประเทศไทย

1.2 พระราชบัญญัติป้องกันและปราบปรามการค้าประเวณี พ.ศ.2539

1.3 บทบัญญัติประมวลวิธีพิจารณาความอาญา

**การเก็บรวบรวมข้อมูลและการวิเคราะห์ข้อมูล**

**1.เมื่อผู้วิจัยเก็บรวบรวมข้อมูลแล้ว ผู้วิจัยจะแบ่งข้อมูลออกเป็น 4 ส่วน** ได้แก่ ส่วนที่เป็นบทบัญญัติของกฎหมายคำอธิบายจากตำราและหนังสืองานวิจัย บทความ และคำพิพากษาศาลฎีกา

**2 ผู้วิจัยจะดำเนินการดังต่อไปนี้**

2.1 วิเคราะห์ ตีความและให้ความหมายข้อมูลในรูปของการอธิบายโดยการอ่านและจับประเด็น จัดกลุ่มข้อมูล

2.2 เชื่อมโยงแนวคิด ขยายความเชื่อมโยง หาความหมาย หาข้อสรุป

**สถานที่เก็บข้อมูล**

**1. ข้อมูลด้านวิชาการ**

ผู้วิจัยจะดำเนินการลงพื้นที่เพื่อเก็บข้อมูลเอกสารจำพวกตำรา หนังสือ วิทยานิพนธ์ งานวิจัยจากห้องสมุดของมหาวิทยาลัยต่างๆ เช่น มหาวิทยาลัยธรรมศาสตร์ จุฬาลงกรณ์มหาวิทยาลัย มหาวิทยาลัยรามคำแหง มหาวิทยาลัยราชภัฏสวนสุนันทา สำนักหอสมุดแห่งชาติ เป็นต้น ซึ่งเป็นสถานที่ที่มีเอกสารสำคัญทางด้านสาขาวิชานิติศาสตร์อยู่จำนวนมาก

**2. ข้อมูลด้านคดีความ**

ผู้วิจัยจะดำเนินการเก็บข้อมูลเอกสาร จำพวกคำพิพากษาศาลฎีกา งานวิจัย จากห้องสมุดของหน่วยงานต่าง ๆ เช่น สำนักงานคณะกรรมการกฤษฎีกาเนติบัณฑิตยสภา สำนักงานอัยการสูงสุด ศาลฎีกา เป็นต้น ซึ่งเป็นสถานที่ที่มีเอกสารสำคัญทางด้านกฎหมายและคดีความอยู่จำนวนมาก

**3. ข้อมูลจากสื่อสารสนเทศ**

ผู้วิจัยจะดำเนินเก็บข้อมูลจากอินเตอร์เน็ต (สารสนเทศ) เช่น ข้อมูลคำพิพากษาศาลฎีกาเกี่ยวกับเรื่องการค้าประเวณีจากเว็บไซต์ของศูนย์เทคโนโลยีสารสนเทศและการสื่อสารในศาลฎีกา เป็นต้น

**ผลวิจัย**

ผลการวิจัยพบว่า1)ปัญหากฎหมายเกี่ยวกับการยอมรับการกระทำชำเราโดยมีค่าตอบแทน หรือการค้าประเวณีนั้น ยังคงเป็นเรื่องที่ผิดกฎหมายอยู่ในปัจจุบันของสังคมไทย จึงทำให้มีการออกกฎหมายเพื่อลงโทษและปรับสำหรับบุคคลที่ทำอาชีพนี้ ซึ่งอาชีพนี้ในปัจจุบันยังคงถือเป็นอาชีพที่ไม่สุจริตและผิดศีลธรรมในสังคมไทย แต่แม้มีการกำหนดความผิดเช่นนี้ ปัญหาการลักลอบค้าประเวณีก็ยังมีอยู่ในสังคมไทยอีกมากและยังไม่สามารถกำจัดปัญหานี้ออกไปจากสังคมไทยได้2)กฎหมายเกี่ยวกับการยอมรับการกระทำชำเราโดยมีค่าตอบแทน ทั้งพระราชบัญญัติป้องกันและปราบปรามการค้าประเวณี พ.ศ.2539 และกฎหมายอาญายังคงมีช่องว่างทางกฎหมายอยู่อีกมาก ซึ่งกฎหมายได้มีการบัญญัติไว้เพียงการกำหนดโทษในการค้าประเวณีไว้อย่างเดียวแต่ไม่ได้มีการให้สิทธิ หรือความคุ้มครองใด ๆ ไว้กับบุคคลที่ค้าประเวณีเลยและยังไม่สามารถเข้าไปควบคุมการค้าประเวณีได้อย่างมีประสิทธิภาพเนื่องจากยังคงมีการลักลอบค้าประเวณีอยู่อีกมากในปัจจุบัน ซึ่งจุดนี้ทำให้ไม่สามารถใช้กฎหมายที่มีอยู่เข้าไปควบคุม หรือดูแลได้

**อภิปรายผล**

 **ปัญหากฎหมายเกี่ยวกับธุรกิจเกี่ยวกับการลักลอบค้าประเวณี หรือธุรกิจแฝง**

ผู้วิจัยเห็นว่า ปัญหาด้านการค้าประเวณีในสังคมไทยนั้นมีอยู่ในสังคมไทยมาเป็นเวลานานซึ่งการที่มีกฎหมายกำหนดโทษ หรือความผิดไว้เช่นนี้ก็ไม่ได้ทำให้ปัญหาเกี่ยวกับการค้าประเวณีหมดไปจากสังคมไทยและก็ไม่ได้เกิดผลดีกับบุคคลที่ประกอบอาชีพด้านนี้ ทั้งยังทำให้เกิดการลักลอบค้าประเวณีที่ยากเกินที่จะควบคุมได้หรือเรียกอีกอย่างว่า “ธุรกิจแฝง” ซึ่งอาจทำให้เกิดปัญหาด้านอื่น ๆ ตามมา เช่น การบังคับขืนใจให้ค้าประเวณี เป็นต้น เช่นนี้รัฐควรเข้าไปกำกับควบคุมและดูแลแก้ปัญหาให้ตรงจุด โดยควรมีมาตรการที่คอยสอดส่องดูแลปัญหาด้านนี้อย่างจริงจังและเข้มงวด หรือโดยควรปรับแก้กฎหมายเกี่ยวกับธุรกิจแฝงนี้โดยให้มีการออกตรวจ หรือดูแลคุ้นกันธุรกิจแฝงนี้เพื่อไม่ให้ธุรกิจแฝงนี้สร้างปัญหา หรือเพื่อกำจัดสิ่งผิดกฎหมายที่พบว่าเกิดจากธุรกิจแฝงเหล่านี้

 **ปัญหากฎหมายเกี่ยวกับตัวบุคคลผู้ยอมรับการกระทำชำเราโดยมีค่าตอบแทน หรือค้าประเวณี**

ผู้วิจัยเห็นว่า ควรมีการปรับแก้กฎหมายพระราชบัญญัติป้องกันและปราบปรามการค้าประเวณี พ.ศ.2539 ซึ่งพระราชบัญญัติฉบับนี้มีแต่เพียงการกำหนดโทษและความผิดของบุคคลที่ค้าประเวณีทั้งผู้ซื้อและผู้ขายแต่ได้มีการให้ความคุ้มครอง หรือสิทธิใด ๆ ไว้แก่บุคคลที่ค้าประเวณีเลย อีกทั้งแม้มีการกำหนดความผิดปัญหาด้านนี้ก็ไม่ได้หมดไปและอาจทำให้ยากเกินจะควบคุมได้ จึงทำให้เกิดธุรกิจแฝงขึ้นมาเช่นนี้รัฐควรแก้ไขเปลี่ยนแปลงกฎหมายเกี่ยวกับพระราชบัญญัติป้องกันและปราบปรามการค้าประเวณี พ.ศ.2539 หรือควรทำให้อาชีพนี้เป็นอาชีพที่ถูกกฎหมายในสังคมไทยเพื่อที่รัฐจะสามารถเข้าไปควบคุมและดูแล หรือแก้ปัญหาที่คงค้างนี้ได้อย่างถูกวิธีและสามารถควบคุมได้

**ข้อเสนอแนะ**

**ข้อเสนอแนะด้านสังคม**

 ปัญหากฎหมายเกี่ยวกับการยอมรับการกระทำชำเราโดยมีค่าตอบแทนเป็นปัญหาที่มีมายาวนานในสังคมไทยซึ่งเป็นปัญหาที่ส่งผลต่อภาพลักษณ์ของประเทศไทยเป็นอย่างมาก และแม้ประเทศไทยจะมีกฎหมายพระราชบัญญัติป้องกันและปราบปรามการค้าประเวณี พ.ศ.2539 ปัญหานี้ก็ยังคงไม่หมดไปจากสังคมไทยเนื่องจากยังมีการลักลอบค้าประเวณีอยู่อีกมากในประเทศไทย แม้ว่ากฎหมายฉบับนี้จะได้กำหนดโทษของทั้งผู้ซื้อและผู้ขาย แต่การกำหนดโทษก็ไม่ได้ทำให้การค้าประเวณีนี้หมดสิ้นไปกลับทำให้เกิดเป็นธุรกิจแฝงเพิ่มขึ้นในสังคมไทยแทน จึงควรมีการปรับปรุงหรือแก้ไขกฎหมายโดยการทำให้การค้าประเวณีถูกต้องเพื่อที่รัฐจะได้เข้าไปกำกับ ควบคุม หรือดูแลและให้สิทธิต่างๆแทนเพื่อกำจัดการประกอบธุรกิจแอบแฝง เนื่องจากธุรกิจแอบแฝงจะทำให้การควบคุมกฎหมายเป็นไปได้ยากและเพื่อลดพื้นที่ค้าประเวณีในสังคมไทย

**ข้อเสนอแนะด้านวิชาการ**

จากการศึกษาค้นคว้ากฎหมายเกี่ยวกับการยอมรับการกระทำชำเราโดยมีค่าตอบแทนในสังคมปัจจุบันโดยเป็นการวิจัยเอกสารจากพระราชบัญญัติป้องกันและปราบรามการค้าประเวณี พ.ศ.2539 เป็นหลักเพื่อให้งานวิจัยมีการพัฒนาต่อไป จึงควรมีการศึกษาเกี่ยวกับการยอมรับการกระทำชำเราโดยมีค่าตอบแทนเพิ่มเติมในเรื่อง การเข้าไปควบคุม หรือจำกัดเขตพื้นที่การยอมการกระทำชำเราโดยมีค่าตอบแทน หรือการค้าประเวณี

**กิตติกรรมประกาศ**

งานวิจัยฉบับนี้เสร็จสมบูรณ์ได้ด้วยความเมตตาจาก อาจารย์ธนวัฒ พิสิฐจินดา ที่ได้ให้ความกรุณาเป็นอาจารย์ที่ปรึกษางานวิจัยตลอดจน ให้คำปรึกษาและชี้แนะแนวทางในการทำวิจัยขอกราบขอบพระคุณเป็นอย่างสูงไว้ ณ ที่นี้

**เอกสารอ้างอิง**

**หนังสือ**

จูเลีย แมนซานาเรส และเดเร็ก เคนต์.(2527).**แค่13 (Only13: The True Story of Lon)**.(พิมพ์ครั้งที่ 1).

 กรุงเทพมหานคร:สำนักพิมพ์ อินสปายร์.

วรศักดิ์ มหัทธโนบล.(2539).**การค้าประเวณีหญิงจีนในไทย : ศึกษากรณีการล่อลวงหญิงจีนจาก มณฑลยูนนานเพื่อประกอบอาชีพโสเภณีในไทย**.ศูนย์จีนศึกษา สถาบันเอเชียศึกษา

จุฬาลงกรณ์มหาวิทยาลัย.

อารีย์ กุศล.(2546).**การทำงานกลางคืนของนักศึกษากับการเข้าสู่การขายบริการทางเพศ**.เชียงใหม่ : บัณฑิต

 วิทยาลัยมหาวิทยาลัยเชียงใหม่.

**วิทยานิพนธ์**

จีรศักดิ์ เรืองบุญ(2559).**ปัญหาการกำหนดกฎเกณฑ์เกี่ยวกับการให้บริการทางเพศในระบบกฎหมายไทย**.

 คณะนิติศาสตร์มหาวิทยาลัยธรรมศาสตร์

เสาวรส หุ่นดี และจรัล เล็งวิทยา(2558).**มาตรการทางกฎหมายเกี่ยวกับการป้องกันและปราบปราม**

 **การค้าประเวณี**.มหาวิทยาลัยศิลปากร.

**บทความ**

การค้าประเวณี(2557).**การค้าประเวณี**.สืบค้นเมื่อ 24/5/2562

 จากhttps://pattraporn66.blogspot.com/2014/07/2.html

ประชาไทย(2561).**โสเภณีกับชีวิตที่ต้องดูแลตัวเอง**.สืบค้นเมื่อ24/5/2562

 จากhttps://prachatai.com/journal/2018/08/78088

นรภัทร ลีธีระโชติ(2561).**สังคมไทยควรมีโสเภณีถูกต้องตามกฎหมายแน่หรือ**. เอกสารประกอบการสัมมนา

 เมื่อ28/08/2561

ธิติมา เชื้อเจ็ดตน(2561).**การค้าประเวณี ปัญหาที่ยังคงค้างคาอยู่ในประเทศไทย**.สืบค้นเมื่อ23/5/2562

 จากhttps://lpnthailand.files.wordpress.com/2018/09.pdf

ภาณุพงษ์ ชุ่มชื่น(2547).**โสเภณีเด็ก : กรณีศึกษาเมืองพัทยา**.มหาวิทยาลัยบูรพา

สนัน ยามาเจริญ(2555).**การค้ามนุษย์เพื่อค้าประเวณี**.คณะนิติศาสตร์มหาวิทยาลัยหาดใหญ่

 จากhttps://rd.hu.ac.th/Download%20File/Full%20Text%20Research/601346.pdf

สุพรรณิการ์ ชาคำรณ.(2559).**การค้าประเวณีกับการท่องเที่ยวเชิงวัฒนธรรมเปรียบเทียบ ระหว่างไทย –**

 **ประเทศเนเธอแลนด์(ย่าน Red Light Districe)**.ทีทัศน์ วัฒนธรรม.ปีที่14(ฉบับที่ 3).

สุมลรัตน์ นาคพานิช(2547).**ศูนย์ข้อมูลกฎหมายกลางสำนักงานคณะกรรมการกฤษฎีกา**. สืบค้นเมื่อ24/5/2562

 จากhttps://web.krisdika.go.th/data/lawabout/lawdetail/lawdetail\_047.htm

สำนักงานราชบัณฑิตยสถาน(2554).**ความหมายของคำว่า “ค้าประเวณี”**.สืบค้นเมื่อ23/5/2560

 จากhttps://www.royin.go.th/dictionary/

BBC(2560).**การค้าประเวณีในต่างประเทศ**.สืบค้นเมื่อ24/5/2562

จากhttps://www.bbc.com/thai/features-40367176

Dictionary(2552).**ความหมายของคำว่า “การค้าประเวณี”.**สืบค้นเมื่อ24/5/2562

 จากhttps://dictionary.sanook.com/search/dict-th-en-lexitron/การค้าประเวณี